作者:貫休
標題:聞前王使君在澤潞居
內容:為善無近名，竊名者得聲不如心，誠哉是言也。使君聖朝瑞，幹符初刺婺。德變人性靈，筆變人風土。煙霞與蟲鳥，和氣將美雨。千里與萬裡，各各來相附。信哉有良吏，玄讖應百數。古人古人自古人，攀轅既不及，旌旆沖風露。大駕已西幸，飄零何處去。婺人空悲哀，對生祠泣沾莓苔。忽聞暫寄河之北，使四野霧廓，八紘鏡開。皇天無親，長與善鄰，宜哉宜哉。